กรมการค้าต่างประเทศ คุมเข้มการนำเข้ามะพร้าว ป้องกันผลกระทบต่อเกษตรกร
นายรณรงค์ พูลพิพัฒน์ อธิบดีกรมการค้าต่างประเทศ เปิดเผยถึงมาตรการดูแลการนำเข้ามะพร้าวว่า ปัจจุบันได้มีการนำเข้ามะพร้าว ภายใต้กรอบองค์การการค้าโลก (WTO) และเขตการค้าเสรีอาเซียน (AFTA) เท่านั้น โดยการนำเข้าภายใต้กรอบ WTO ในโควตากำหนดปริมาณนำเข้าไม่เกินปีละ 2,317 ตัน ภาษีร้อยละ 20 ให้นำเข้าช่วงมกราคม–กุมภาพันธ์ และกันยายน–ธันวาคม และนอกโควตาไม่จำกัดปริมาณ ภาษีร้อยละ 54 ล่าสุดจะขอความร่วมมือผู้นำเข้า ให้ชะลอการนำเข้าทั้งในและนอกโควตา ส่วนภายใต้กรอบ AFTA การนำเข้าจะต้องได้รับความเห็นชอบจากคณะอนุกรรมการบริหารจัดการสินค้ามะพร้าวและให้นำเข้าช่วงมกราคม–กุมภาพันธ์ และกันยายน– ธันวาคม ซึ่งระหว่างเดือนกันยายนถึงสิ้นปีนี้ จะไม่มีการนำเข้า ทั้งนี้ การนำเข้ามะพร้าวภายใต้ทั้ง 2 กรอบดังกล่าว ต้องนำเข้า ณ ด่านสำนักงานศุลกากรท่าเรือกรุงเทพและท่าเรือแหลมฉบังเท่านั้น เพื่อป้องกันการลักลอบนำเข้าอย่างไรก็ตาม สำหรับการนำเข้าภายใต้กรอบ AFTA ช่วงแรกปี 2566 จะผลักดันให้การพิจารณานำเข้ามีความสมดุลกับผลผลิตและการใช้ภายในประเทศ โดยหากมีความจำเป็นต้องนำเข้า ก็พร้อมที่จะกำกับดูแลและตรวจสอบการนำเข้าให้เป็นไปตามหลักเกณฑ์ที่กำหนดอย่างเข้มงวดปัจจุบันราคามะพร้าวผลในประเทศเริ่มขยับตัวสูงขึ้น เนื่องจากผลผลิตในประเทศเริ่มลดลง โดยราคามะพร้าวผลใหญ่ที่เกษตรกรขายได้เฉลี่ยทั่วประเทศ สัปดาห์ที่ 4 ของเดือนพฤศจิกายนที่ผ่านมา อยู่ที่ 10.10 บาทต่อผล เพิ่มขึ้นจากสัปดาห์ที่ผ่านมา 0.33 บาทต่อผล ที่ขายได้ 9.77 บาทต่อผล